कारण और समाधान पर बात करने का कोई मतलब नहीं क्योंकि जिनको करना है वो करना ही नहीं चाहते। कुछ मसले बनाए ही इसलिए जाते हैं कि उनसे पॉलिटिक्स खेली जाती रहे, अब राजा हरि सिंह, नेहरू और पटेल की बात करके क्या फायदा? उससे तो कुछ निकलने वाला नहीं। हमें यह भी सोचना चाहिए कि क्यों हमेशा यही पढ़ाया गया कि कश्मीर भारत का अभिन्न अंग है? किसी और सूबे के बारे में यह पंक्ति क्यों नहीं रटवाई गयी? राज्य यानी पोलिटिकल स्टेट की परिभाषा में एक शर्त होती है कि उसके ‘दायरे में रहने वाली जनता द्वारा स्वाभाविक रूप से राज्य की आज्ञा का पालन’, ऐसी नौबत क्यों आ जाती है कि एक बड़ी आबादी इससे इन्कार कर देती है? फिर वहीं यह सवाल भी उठता है कि देश के अन्य हिस्सों में संविधान और राज्य की धज्जियाँ उड़ाने के लिए सड़क पर निकले गुटों पर तो कभी पैलेट गन से छर्रे नहीं मारे जाते फिर कश्मीर ही क्यों और क्यों कश्मीरी युवा सुरक्षाबलों पर पत्थर बरसाते हैं? उन ताकतों को मजबूती कैसे मिलती जाती है जो इन्हें प्रेरित करते रहते हैं? देश वहां कमजोर क्यों पड़ जाता है?